Endurbólusetning fyrir þá sem fengu bóluefni Janssen fer mishratt af stað eftir landshlutum. Víðast hvar er skólastarfsfólk fremst í röðinni.
Í fjórðu bylgju faraldursins hefur smit aðallega greinst hjá þeim sem voru bólusettir með bóluefni Janssen og talið er að það veiti þrisvar sinnum minni vörn en tveir skammtar af bóluefni Pfizer eða Moderna. Pfizer-bólusetning fyrir þá sem fengu Janssen hófst í síðustu viku á Suðurlandi, sumar heilsugæslustöðvanna hafa boðið öllum í einu en annars staðar er forgangsraðað á svipaðan hátt og á höfuðborgarsvæðinu, með skólastarfsfólk fremst í röðinni. Á Austurlandi hefst endurbólusetningin á morgun en þá hefur um 900 manns verið boðið. Um það bil 400 til viðbótar verður boðið í næstu viku. Á Vesturlandi er stefnt að því að bjóða þeim sem fengu Janssen-efnið Pfizer-bólusetningu í næstu viku, en hugsanlega verður hægt að byrja í þessari viku. Á Suðurnesjum er jafnframt vonast til að hægt verði að hefjast handa í þessari viku, starfsfólki skóla verður borðið fyrst. Á Norðurlandi og Vestfjörðum er bólusetningin jafnframt í undirbúningi og búist við að hún hefjist í næstu eða þarnæstu viku.